MT Il-Ġurnal Uffiċjali tal-Unjoni Ewropea C 264/32

Avviż ta’ bidu ta’ proċediment antidumping fir-rigward tal-importazzjonijiet taċ-ċiklamat tas-sodju b’oriġini mir-Repubblika tal-Poplu taċ-Ċina, limitat għal Fang Da Food Additive (Shen Zhen) Limited u Fang Da Food Additive (Yang Quan) Limited

(2015/C 264/04)

Il-Kummissjoni Ewropea (“il-Kummissjoni”) irċeviet ilment skont l-Artikolu 5 tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), li jallega li l-importazzjonijiet taċ-ċiklamat tas-sodju, b’oriġini mir-Repubblika tal-Poplu taċ-Ċina, u prodotti minn żewġ kumpaniji li jifformaw parti mill-istess grupp, Fang Da Food Additive (Shen Zhen) Limited u Fang Da Food Additive (Yang Quan) Limited (“iż-żewġ produtturi esportaturi kkonċernati”), qegħdin ikunu oġġett ta’ dumping u għalhekk qegħdin joħolqu dannu materjali lill-industrija tal-Unjoni jew jikkontribwixxu għalih.

1. L-ilment

L-ilment tressaq fit-30 ta’ Ġunju 2015 minn Productos Aditivos SA (“l-ilmentatur”), l-uniku produttur taċ-ċiklamat tas-sodju fl-Unjoni, li għalhekk jirrappreżenta 100 % tal-produzzjoni totali tal-Unjoni.

2. Il-prodott taħt investigazzjoni

Il-prodott li huwa soġġett għal din l-investigazzjoni huwa ċ-ċiklamat tas-sodju li joriġina fir-Repubblika tal-Poplu taċ-Ċina (“il-prodott taħt investigazzjoni”).

3. L-allegazzjoni ta’ dumping

Il-prodott li allegatament qiegħed ikun oġġett ta’ dumping huwa l-prodott taħt investigazzjoni, li joriġina fir-Repubblika tal-Poplu taċ-Ċina (“ir-RPĊ” jew “il-pajjiż ikkonċernat”), u prodott miż-żewġ produtturi esportaturi kkonċernati, li bħalissa huwa kklassifikat taħt il-kodiċi NM ex 2929 90 00 (TARIC code 2929900010). Il-kodiċi NM u TARIC jingħataw biss għal informazzjoni.

Billi, fid-dawl tad-dispożizzjonijiet tal-Artikolu 2(7) tar-Regolament bażiku, ir-Repubblika tal-Poplu taċ-Ċina titqies bħala pajjiż b’ekonomija mhux tas-suq, l-ilmentatur stabbilixxa valur normali għall-importazzjonijiet mir-RPĊ abbażi tal-valur normali maħdum (l-ispejjeż tal-manifattura, l-ispejjeż tal-bejgħ, dawk ġenerali u amministrattivi (l-ispejjeż tal-SG&A) u l-profitt) f’pajjiż terz b’ekonomija tas-suq, jiġifieri l-Indoneżja. L-allegazzjoni ta’ dumping hija msejsa fuq tqabbil tal-valur normali stabbilit b’dan il-mod mal-prezz tal-esportazzjoni tal-prodott taħt investigazzjoni (fil-livell tal-prodott mill-fabbrika) meta jinbiegħ għall-esportazzjoni lejn l-Unjoni.

Fuq din il-bażi, il-marġnijiet ta’ dumping li ġew ikkalkulati huma sinifikanti.

4. L-allegazzjoni ta’ dannu u kawżalità

L-ilmentatur pprovda evidenza li l-importazzjonijiet mill-pajjiż ikkonċernat tal-prodott taħt investigazzjoni u li huwa prodott miż-żewġ produtturi esportaturi kkonċernati żdiedu b’mod ġenerali f’termini assoluti u f’termini tal-kwota fis-suq.

L-evidenza prima facie pprovduta mill-ilmentatur turi li l-volum u l-prezzijiet tal-prodott importat taħt investigazzjoni kellhom, fost konsegwenzi oħrajn, impatt negattiv fuq il-kwantitajiet mibjugħa mill-industrija tal-Unjoni u l-kwota tagħha fis-suq, li rriżultaw f’effetti negattivi sostanzjali fuq il-prestazzjoni ġenerali u l-qagħda finanzjarja tal-industrija tal-Unjoni.

5. Il-proċedura

Il-Kummissjoni, ladarba tiddetermina, wara li tkun għarrfet lill-Istati Membri, li l-ilment ikun tressaq mill-industrija tal-Unjoni jew f’isimha u li jkun hemm biżżejjed evidenza biex jiġi ġġustifikat il-bidu ta’ proċediment, b’dan tagħti bidu għal investigazzjoni skont l-Artikolu 5 tar-Regolament bażiku.

L-investigazzjoni hija limitata fl-ambitu għaż-żewġ produtturi esportaturi kkonċernati u kull kumpanija relatata magħhom. Iż-żewġ produtturi esportaturi kkonċernati kisbu rata tad-dazju antidumping ta’ żero wara l-investigazzjoni li wasslet biex ikunu imposti miżuri antidumping kontra l-importazzjonijiet taċ-ċiklamat tas-sodju b’oriġini mir-Repubblika tal-Poplu taċ-Ċina (2). Għaldaqstant, dawn iż-żewġ produtturi esportaturi kienu esklużi mill-ambitu ta’ dak il-proċediment, inkluż kull rieżami sussegwenti tiegħu.

L-investigazzjoni se tiddetermina jekk il-prodott taħt investigazzjoni li joriġina fil-pajjiż ikkonċernat u li hu prodott miż-żewġ produtturi esportaturi kkonċernati huwiex qiegħed ikun oġġett ta’ dumping u jekk dawn l-importazzjonijiet oġġett ta’ dumping ħolqux dannu lill-industrija tal-Unjoni jew jekk ikkontribwewx għalih. Jekk il-konklużjonijiet jirriżultaw fl-affermattiv, l-investigazzjoni se teżamina jekk l-impożizzjoni ta’ miżuri tkunx tmur kontra l-interess tal-Unjoni.

5.1. Il-perjodu ta’ investigazzjoni u l-perjodu kkunsidrat

L-investigazzjoni ta’ dumping u ta’ dannu se tkopri l-perjodu mill-1 ta’ April 2014 sal-31 ta’ Marzu 2015 (“il-perjodu ta’ investigazzjoni”). L-analiżi tax-xejriet rilevanti għall-valutazzjoni tad-danni se tkopri l-perjodu mill-1 ta’ Jannar 2011 sa tmiem il-perjodu ta’ investigazzjoni (“il-perjodu kkunsidrat”).

5.2. Il-proċedura għad-determinazzjoni tad-dumping

Iż-żewġ produtturi esportaturi (3) kkonċernati huma mistiedna jipparteċipaw fl-investigazzjoni tal-Kummissjoni.

5.2.1. L-Investigazzjoni dwar il-produtturi esportaturi kkonċernati

Sabiex tikseb l-informazzjoni li jidhrilha li hija meħtieġa għall-investigazzjoni tagħha, il-Kummissjoni se tibgħat kwestjonarji liż-żewġ produtturi esportaturi kkonċernati u lill-awtoritajiet tar-Repubblika tal-Poplu taċ-Ċina.

Iż-żewġ produtturi esportaturi kkonċernati jridu jressqu l-kwestjonarju mimli fi żmien 37 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

5.2.2. Proċedura addizzjonali marbuta mal-produtturi esportaturi fil-pajjiż ikkonċernat b’ekonomija mhux tas-suq

5.2.2.1. L-għażla ta’ pajjiż terz b’ekonomija tas-suq

Soġġett għad-dispożizzjonijiet tat-Taqsima 5.2.2.2 aktar 'l isfel, f’konformità mal-Artikolu 2(7)(a) tar-Regolament bażiku, fil-każ ta’ importazzjonijiet mir-Repubblika tal-Poplu taċ-Ċina, il-valur normali se jkun stabbilit abbażi tal-prezz jew il-valur maħdum f’pajjiż terz b’ekonomija tas-suq. Għal dan l-għan il-Kummissjoni se tagħżel pajjiż terz b’ekonomija tas-suq adegwat. Fuq bażi proviżorja, il-Kummissjoni għażlet l-Indoneżja. Il-partijiet interessati huma b’dan mistiedna jikkummentaw dwar l-adegwatezza ta’ din l-għażla fi żmien 10 ijiem mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Skont l-informazzjoni li l-Kummissjoni għandha għad-disponibilità tagħha, l-Indoneżja hija l-uniku pajjiż terz b’ekonomija tas-suq li qiegħed jipproduċi l-prodott oġġett ta’ rieżami. Bl-għan li fl-aħħar tagħżel pajjiż terz b’ekonomija tas-suq, il-Kummissjoni se teżamina jekk hemmx produzzjoni u bejgħ tal-prodott taħt investigazzjoni f’dawk il-pajjiżi terzi b’ekonomija tas-suq li għalihom ikun hemm indikazzjonijiet li qiegħda sseħħ produzzjoni tal-prodott taħt investigazzjoni.

5.2.2.2. It-trattament tal-produtturi esportaturi kkonċernati fil-pajjiż b’ekonomija mhux tas-suq ikkonċernat

F’konformità mal-Artikolu 2(7)(b) tar-Regolament bażiku, jekk xi wieħed miż-żewġ esportaturi produtturi kkonċernati jqis li għalih jeżistu kundizzjonijiet tal-ekonomija tas-suq fir-rigward tal-manifattura u l-bejgħ tal-prodott taħt investigazzjoni, dan jista’ jressaq talba sostanzjata kif suppost għal trattament f’ekonomija tas-suq f’dan ir-rigward (“talba għal TES”). It-TES jingħata jekk il-valutazzjoni tat-talba għal TES turi li l-kriterji stipulati fl-Artikolu 2(7)(c) tar-Regolament bażiku (4) huma ssodisfati. Il-marġni ta’ dumping tal-produttur(i) esportatur(i) ikkonċernat(i), jekk jingħata jew jingħataw TES, se jiġi kkalkulat, sa fejn ikun possibbli u mingħajr preġudizzju għall-użu ta’ fatti disponibbli skont l-Artikolu 18 tar-Regolament bażiku, billi jintuża l-valur normali u l-prezzijiet ta’ esportazzjoni tiegħu jew tagħhom stess f’konformità mal-Artikolu 2(7)(b) tar-Regolament bażiku.

Il-Kummissjoni se tibgħat formola ta’ talba għal TES liż-żewġ produtturi esportaturi kkonċernati, u anki lill-awtoritajiet tar-Repubblika tal-Poplu taċ-Ċina. Fil-każ li xi wieħed miż-żewġ produtturi esportaturi kkonċernati jiddeċiedi li jitlob għal TES, għandu jippreżenta l-formola ta’ talba għal TES fi żmien 21 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

5.2.3. L-investigazzjoni dwar importaturi mhux relatati (5) (6)

Importaturi mhux relatati tal-prodott taħt rieżami mill-pajjiż ikkonċernat lejn l-Unjoni huma mistiedna jipparteċipaw f’din l-investigazzjoni.

Fid-dawl tal-għadd potenzjalment kbir ta’ importaturi li mhumiex relatati involuti f’dan il-proċediment, u biex ittemm l-investigazzjoni fil-limiti ta’ żmien statutorji, il-Kummissjoni tista’ tillimita l-importaturi li mhumiex relatati li se jiġu investigati għal għadd raġonevoli billi tagħżel kampjun (dan il-proċess jissejjaħ ukoll “teħid ta’ kampjuni”). It-teħid ta’ kampjuni se jsir f’konformità mal-Artikolu 17 tar-Regolament bażiku.

Sabiex il-Kummissjoni tkun tista’ tiddeċiedi jekk it-teħid ta’ kampjuni huwiex meħtieġ, u jekk ikun il-każ, sabiex tagħżel kampjun, l-importaturi kollha li mhumiex relatati, jew ir-rappreżentanti li jaġixxu f’isimhom, qegħdin b’dan jintalbu li jgħarrfu lill-Kummissjoni bl-eżistenza tagħhom. Dawn il-partijiet iridu jagħmlu dan fi żmien 15-il jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor, billi jipprovdu lill-Kummissjoni l-informazzjoni dwar il-kumpanija/i tagħhom mitluba fl-Anness ta’ dan l-Avviż.

Sabiex tikseb l-informazzjoni li jidhrilha li tkun meħtieġa għall-għażla tal-kampjun ta’ importaturi mhux relatati, il-Kummissjoni tista’ tikkuntattja wkoll lil kull assoċjazzjoni magħrufa ta’ importaturi.

Il-partijiet interessati kollha li jixtiequ jippreżentaw xi informazzjoni rilevanti oħra rigward l-għażla tal-kampjun, minbarra l-informazzjoni mitluba hawn fuq, iridu jagħmlu dan fi żmien 21 jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

Jekk ikun meħtieġ kampjun, l-importaturi jistgħu jintgħażlu abbażi tal-akbar volum rappreżentattiv ta’ bejgħ tal-prodott taħt rieżami fl-Unjoni li jista’ jiġi investigat b’mod raġonevoli fiż-żmien għad-dispożizzjoni. L-importaturi mhux relatati u l-assoċjazzjonijiet ta’ importaturi kollha magħrufa se jiġu mgħarrfa mill-Kummissjoni dwar il-kumpaniji li jkunu ġew magħżula biex jiddaħħlu fil-kampjun.

Sabiex tikseb l-informazzjoni li jidhrilha li tkun meħtieġa għall-investigazzjoni tagħha, il-Kummissjoni se tibgħat kwestjonarji lill-importaturi mhux relatati inklużi fil-kampjun u lil kull assoċjazzjoni magħrufa ta’ importaturi. Dawn il-partijiet iridu jressqu l-kwestjonarju mimli fi żmien 37 jum mid-data tan-notifika tal-għażla tal-kampjun, dment li ma jkunx speċifikat mod ieħor.

5.3. Il-proċedura għad-determinazzjoni tad-dannu u l-investigazzjoni dwar il-produtturi tal-Unjoni

L-investigazzjoni dwar il-produtturi tal-Unjoni

Id-determinazzjoni tad-dannu tibbaża fuq evidenza pożittiva u tinvolvi analiżi oġġettiva tal-volum tal-importazzjonijiet oġġetti ta’ dumping, l-effett tagħhom fuq il-prezzijiet fis-suq tal-Unjoni u l-impatt konsegwenti ta’ dawk l-importazzjonijiet fuq l-industrija tal-Unjoni. Sabiex jiġi stabbilit jekk l-industrija tal-Unjoni ġarrbitx dannu, il-produtturi tal-Unjoni tal-prodott taħt investigazzjoni huma mistiedna jieħdu sehem fl-investigazzjoni tal-Kummissjoni.

Sabiex tikseb l-informazzjoni li jidhrilha li hija meħtieġa għall-investigazzjoni tagħha fir-rigward tal-produtturi tal-Unjoni, il-Kummissjoni se tibgħat kwestjonarji lil produtturi tal-Unjoni jew produtturi rappreżentattivi tal-Unjoni magħrufa u lil kull assoċjazzjoni magħrufa tal-produtturi tal-Unjoni, jiġifieri lil:

— Productos Aditivos SA

Il-produttur tal-Unjoni imsemmi aktar 'il fuq irid iressaq il-kwestjonarju mimli fi żmien 37 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

Il-produtturi tal-Unjoni u l-assoċjazzjonijiet ta’ produtturi tal-Unjoni kollha li ma jinsabux elenkati hawn fuq huma mistiedna jikkuntattjaw lill-Kummissjoni, preferibbilment permezz tal-posta elettronika, mill-aktar fis, iżda sa mhux aktar tard minn 15-il jum wara l-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor, sabiex jgħarrfuha bl-eżistenza tagħhom u jitolbuha kwestjonarju.

5.4. Il-proċedura għall-valutazzjoni tal-interess tal-Unjoni

F’każ li tiġi stabbilita l-eżistenza ta’ dumping u ta’ dannu kkawżat minnu, se tittieħed deċiżjoni, skont l-Artikolu 21 tar-Regolament bażiku, dwar jekk l-adozzjoni ta’ miżuri antidumping tkunx tmur kontra l-interess tal-Unjoni. Il-produtturi tal-Unjoni, l-importaturi u l-assoċjazzjonijiet rappreżentattivi tagħhom, l-utenti u l-assoċjazzjonijiet rappreżentattivi tagħhom u l-organizzazzjonijiet rappreżentattivi tal-konsumatur huma mistiedna jippreżentaw ruħhom fi żmien 15-il jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor. Sabiex jipparteċipaw fl-investigazzjoni, l-organizzazzjonijiet rappreżentattivi tal-konsumatur iridu juru, fil-limitu tal-istess skadenza, li hemm rabta oġġettiva bejn l-attivitajiet tagħhom u l-prodott taħt investigazzjoni.

Il-partijiet li jħabbru l-eżistenza tagħhom fil-limitu tal-iskadenza ta’ hawn fuq jistgħu jipprovdu lill-Kummissjoni b’informazzjoni dwar l-interess tal-Unjoni fi żmien 37 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor. Din l-informazzjoni tista’ tingħata f’format ħieles jew inkella billi jimtela kwestjonarju mħejji mill-Kummissjoni. F’kull każ, l-informazzjoni mressqa skont l-Artikolu 21 titqies biss jekk, meta titressaq, tkun sostnuta b’evidenza fattwali.

5.5. Preżentazzjonijiet oħra bil-miktub

Soġġett għad-dispożizzjonijiet ta’ dan l-Avviż, il-partijiet interessati kollha huma b’dan mistiedna jesprimu l-opinjoni tagħhom, iressqu informazzjoni u jipprovdu evidenza ta’ sostenn. Dment li ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 37 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

5.6. Possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet interessati kollha jistgħu jagħmlu rikjesta għal smigħ mis-servizzi ta’ investigazzjoni tal-Kummissjoni. Kull rikjesta għal smigħ għandha ssir bil-miktub u għandha tispeċifika r-raġunijiet għaliex tkun qiegħda ssir. Għal seduti ta’ smigħ dwar kwistjonijiet li jkollhom x’jaqsmu mal-istadju inizjali tal-investigazzjoni, ir-rikjesta trid tiġi ppreżentata fi żmien 15-il jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Wara dan, rikjesta għal smigħ trid titressaq fil-limitu tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

5.7. Istruzzjonijiet dwar kif jitressqu l-preżentazzjonijiet bil-miktub u kif jintbagħtu l-kwestjonarji mimlija u l-korrispondenza.

L-informazzjoni mressqa lill-Kummissjoni għall-fini tal-investigazzjonijiet għad-difiża tal-kummerċ hija ħielsa mid-drittijiet tal-awtur. Il-partijiet interessati, qabel ma jressqu lill-Kummissjoni informazzjoni u/jew dejta soġġetti/soġġetta għad-drittijiet tal-awtur ta’ partijiet terzi, iridu jitolbu permess speċifiku lid-detentur tad-drittijiet li jippermetti espliċitament a) lill-Kummissjoni li tuża l-informazzjoni u d-dejta għall-fini ta’ dan il-proċediment tad-difiża tal-kummerċ u b) li l-informazzjoni u/jew id-dejta jkunu/tkun ipprovduta lil partijiet interessati ta’ din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Il-preżentazzjonijiet bil-miktub kollha, inklużi l-informazzjoni mitluba f’dan l-Avviż, il-kwestjonarji mimlija u l-korrispondenza pprovduta minn partijiet interessati li għaliha jintalab trattament kunfidenzjali jkunu mmarkati bħala “Limited” (Ristretti) (7).

Partijiet interessati li jipprovdu informazzjoni “Limited” huma mitluba jagħtu ġabriet fil-qosor mhux kunfidenzjali ta’ din l-informazzjoni skont l-Artikolu 19(2) tar-Regolament bażiku, li jiġu mmarkati “For inspection by interested parties” (Għall-ispezzjoni mill-partijiet interessati). Dawn il-ġabriet fil-qosor għandhom ikunu ddettaljati tant li jippermettu li l-qofol tal-informazzjoni mressqa b’mod kunfidenzjali tinftiehem raġonevolment. Jekk parti interessata li tagħti informazzjoni kunfidenzjali ma tipprovdix il-ġabra fil-qosor mhux kunfidenzjali ta’ din l-informazzjoni fl-għamla u fil-kwalità mitluba, tali informazzjoni tista’ tiġi injorata.

Il-partijiet interessati huma mistiedna jressqu l-preżentazzjonijiet u r-rikjesti kollha permezz tal-posta elettronika inklużi dokumenti skennjati ta’ prokuri u ta’ ċertifikazzjoni, bl-eċċezzjoni ta’ tweġibiet voluminużi li għandhom jitressqu fuq CD-ROM jew DVD bl-idejn jew permezz tal-posta reġistrata. Meta jużaw il-posta elettronika, il-partijiet interessati jkunu qed jesprimu l-qbil tagħhom mar-regoli applikabbli għall-preżentazzjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” (Korrispondenza mal-Kummissjoni Ewropea f’każijiet relatati mad-difiża tal-kummerċ) ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2014/june/tradoc_152577.pdf Il-partijiet interessati jridu jindikaw l-isem, l-indirizz, in-numru tat-telefon u l-indirizz tal-posta elettronika validu tagħhom u għandhom jiżguraw li l-indirizz tal-posta elettronika pprovdut ikun indirizz tal-posta elettronika tan-negozju uffiċjali u operattiv li jkun ikkonsultat kuljum. Hekk kif jingħatawlha d-dettalji ta’ kuntatt, il-Kummissjoni tikkomunika mal-partijiet interessati permezz tal-posta elettronika biss, ħlief jekk dawn jitolbu espliċitament li d-dokumenti kollha mill-Kummissjoni jintbagħtulhom b’mezz ieħor ta’ komunikazzjoni jew jekk in-natura tad-dokument li għandu jintbagħat tirrikjedi l-użu ta’ posta reġistrata. Għal aktar regoli u informazzjoni dwar il-korrispondenza mal-Kummissjoni fosthom il-prinċipji li japplikaw għall-preżentazzjonijiet permezz tal-posta elettronika, il-partijiet interessati għandhom jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË Il-posta elettronika : TRADE-SOCYBIS-DUMPING@ec.europa.eu TRADE-SOCYBIS-INJURY@ec.europa.eu

6. In-nuqqas ta’ kooperazzjoni

F’każijiet li fihom xi parti interessata tiċħad l-aċċess jew ma tipprovdix l-informazzjoni meħtieġa fil-limiti ta’ żmien, jew tfixkel b’mod sinifikanti l-investigazzjoni, il-konklużjonijiet, sew jekk pożittivi kif ukoll jekk negattivi, jistgħu jsiru abbażi tal-fatti disponibbli, f’konformità mal-Artikolu 18 tar-Regolament bażiku.

Fejn jinstab illi xi parti interessata tkun ipprovdiet informazzjoni mhux minnha jew qarrieqa, tali informazzjoni tista’ tiġi injorata u jistgħu jintużaw il-fatti disponibbli.

Jekk parti interessata ma tikkooperax jew tikkoopera biss parzjalment u minħabba f’hekk il-konklużjonijiet ikunu bbażati fuq fatti disponibbli f’konformità mal-Artikolu 18 tar-Regolament bażiku, l-eżitu jista’ jkun anqas favorevoli għal dik il-parti milli seta’ jkun kieku kkooperat.

In-nuqqas li tingħata risposta kompjuterizzata ma jiġix ikkunsidrat bħala nuqqas ta’ kooperazzjoni, dejjem jekk il-parti interessata turi li biex tippreżenta r-risposta kif mitlub ikun ifisser piż żejjed mhux raġonevoli jew kost addizzjonali mhux raġonevoli. Il-parti interessata għandha tikkuntattja lill-Kummissjoni mill-aktar fis.

7. L-uffiċjal tas-seduta

Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jeżamina r-rikjesti għal aċċess għall-fajl, it-tilwim dwar il-kunfidenzjalità tad-dokumenti, ir-rikjesti għal estensjoni tal-limiti ta’ żmien u r-rikjesti għal smigħ minn partijiet terzi. L-Uffiċjal tas-Seduta jista’ jorganizza seduta ta’ smigħ ma’ parti interessata individwali u jagħmilha ta’ medjatur sabiex jiżgura li d-drittijiet tad-difiża tal-partijiet interessati jkunu qegħdin jiġu eżerċitati kompletament.

Rikjesta għal seduta ta’ smigħ mal-Uffiċjal tas-Seduta għandha ssir bil-miktub u għandha tispeċifika r-raġunijiet għar-rikjesta. Għal seduti ta’ smigħ dwar kwistjonijiet li jkollhom x’jaqsmu mal-istadju inizjali tal-investigazzjoni, ir-rikjesta trid tiġi ppreżentata fi żmien 15-il jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Minn wara dan 'il quddiem, rikjesta għal seduta ta’ smigħ trid titressaq fl-iskadenzi speċifiċi stipulati mill-Kummissjoni fil-komunikazzjoni tagħha mal-partijiet.

L-Uffiċjal tas-Seduta se jipprovdi wkoll opportunitajiet biex issir seduta ta’ smigħ li tinvolvi lill-partijiet u li tkun tippermetti li jiġu ppreżentati l-fehmiet differenti u li jitressqu argumenti kuntrarji dwar kwistjonijiet li jirrigwardaw, fost l-oħrajn, id-dumping, id-dannu, ir-rabta ta’ kawżalità u l-interess tal-Unjoni. Bħala regola, tali seduta ta’ smigħ issir mhux aktar tard minn fi tmiem ir-raba’ ġimgħa wara d-divulgazzjoni tal-konklużjonijiet.

Għal aktar informazzjoni u dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fis-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/

8. L-iskeda tal-investigazzjoni

L-investigazzjoni se tintemm, skont l-Artikolu 6(9) tar-Regolament bażiku, fi żmien 15-il xahar mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. F’konformità mal-Artikolu 7(1) tar-Regolament bażiku, jistgħu jiġu imposti miżuri proviżorji mhux aktar tard minn 9 xhur mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

9. L-ipproċessar tad-dejta personali

Kull dejta personali miġbura f’din l-investigazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (8).

(1) ĠU L 343, 22.12.2009, p. 51.

(2) Ir-Regolament tal-Kunsill (KE) Nru 435/2004 tat-8 ta’ Marzu 2004 li jimponi dazju definittiv kontra d-dumping u li jiġbor b’mod definittiv id-dazju provviżorju impost fuq importazzjoni taċ-ċiklamat tas-sodju li joriġina fir-Repubblika tal-Poplu taċ-Ċina u fl-Indoneżja (ĠU L 72, 11.3.2004, p. 1) (Edizzjoni Speċjali bil-Malti, Kap. 11, Vol. 050, p. 56).

(3) Produttur esportatur huwa kull kumpanija fil-pajjiż ikkonċernat li tipproduċi u tesporta l-prodott taħt investigazzjoni lejn is-suq tal-Unjoni, jew direttament inkella permezz ta’ parti terza, inkluża kull kumpanija relatata magħha involuta fil-produzzjoni, fil-bejgħ domestiku jew fl-esportazzjoni tal-prodott taħt investigazzjoni.

(4) Il-produtturi esportaturi għandhom juru b’mod partikolari li: (i) id-deċiżjonijiet u l-ispejjeż tal-operat isiru b’reazzjoni għall-kundizzjonijiet tas-suq u mingħajr interferenza sinifikanti mill-Istat; (ii) id-ditti għandhom sett wieħed ċar ta’ rekords kontabilistiċi bażiċi, li jiġu awditjati b’mod indipendenti skont l-istandards internazzjonali tal-kontabbiltà u huma applikati għall-finijiet kollha; (iii) ma hemm l-ebda distorsjoni sinifikanti li ntirtet mis-sistema preċedenti ta’ ekonomija mhux tas-suq; (iv) il-liġijiet dwar il-falliment u l-proprjetà jiggarantixxu stabbiltà u ċertezza ġuridika u (v) il-konverżjonijiet tar-rati tal-kambju jsiru skont ir-rati tas-suq.

(5) Jista’ jittieħed kampjun biss fuq l-importaturi li mhumiex relatati mal-produtturi esportaturi. F’konformità mal-Artikolu 143 tar-Regolament tal-Kummissjoni (KEE) Nru 2454/93 dwar l-implimentazzjoni tal-Kodiċi Doganali Komunitarju, il-persuni jitqiesu relatati biss jekk: (a) ikunu uffiċjali jew diretturi tan-negozju ta’ xulxin; (b) ikunu legalment rikonoxxuti bħala soċji fin-negozju; (c) ikunu min jimpjiega u impjegat; (d) kull persuna li direttament jew indirettament tippossjedi, tikkontrolla jew ikollha 5 % jew aktar tal-ishma jew ta’ kwoti ta’ ishma li jivvutaw jew tat-tnejn; (e) wieħed minnhom, direttament jew indirettament jikkontrolla lill-ieħor; (f) it-tnejn li huma huma direttament jew indirettament ikkontrollati minn terza persuna; (g) flimkien huma direttament jew indirettament jikkontrollaw terza persuna; jew (h) huma membri tal-istess familja. Persuni għandhom jitqiesu li jkunu membri tal-istess familja jekk ikollhom biss ir-relazzjonijiet li ġejjin bejniethom: (i) konjuġi, (ii) ġenituri u wild, (iii) aħwa (sew jekk tal-istess ġenituri jew aħwa minn ġenitur wieħed), (iv) nanniet u neputijiet, (v) ziju jew zija u neputi jew neputija, (vi) ġenituri jew ulied tar-rispett, (vii) aħwa tar-rispett. ĠU L 253, 11.10.1993, p. 1 (Edizzjoni Speċjali bil-Malti, Kap. 006, Vol. 050, p. 3). F’dan il-kuntest “persuna” tfisser kull persuna fiżika jew ġuridika.

(6) Id-dejta mogħtija minn importaturi mhux relatati tista’ tintuża wkoll b’rabta ma’ aspetti oħra ta’ din l-investigazzjoni, apparti d-determinazzjoni ta’ dumping.

(7) Dokument “Limited” huwa dokument meqjus kunfidenzjali skont l-Artikolu 19 tar-Regolament tal-Kunsill (KE) Nru 1225/2009 (ĠU L 343, 22.12.2009, p. 51) u l-Artikolu 6 tal-Ftehim tal-WTO dwar l-Implimentazzjoni tal-Artikolu VI tal-GATT 1994 (Ftehim dwar l-Antidumping). Dan huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43) (Edizzjoni Speċjali bil-Malti, Kap. 01, Vol. 003, p. 331).

(8) ĠU L 8, 12.1.2001, p. 1 (Edizzjoni Speċjali bil-Malti, Kap. 13, Vol. 026, p. 102).